Document ID: 32015D0069

KOMISIJOS ĮGYVENDINIMO SPRENDIMAS (ES) 2015/69
2014 m. gruodžio 3 d.
kuriuo patvirtinamas aštuntą kartą atnaujintas kontinentinio biogeografinio regiono Bendrijos svarbos teritorijų sąrašas
(pranešta dokumentu Nr. C(2014) 9072)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą kontinentinį biogeografinį regioną sudaro Sąjungos Liuksemburgo teritorija ir Sąjungos Belgijos, Bulgarijos, Čekijos, Danijos, Vokietijos, Prancūzijos, Italijos, Austrijos, Lenkijos, Rumunijos, Slovėnijos, Kroatijos ir Švedijos teritorijos dalys, kaip nurodyta biogeografiniame žemėlapyje, kurį 2005 m. balandžio 20 d. patvirtino pagal tos direktyvos 20 straipsnį įsteigtas komitetas (toliau - Buveinių komitetas);
(2)
Komisijos sprendimu 2004/798/EB (2) patvirtintas pradinis kontinentinio biogeografinio regiono Bendrijos svarbos teritorijų, apibrėžtų Direktyvoje 92/43/EEB, sąrašas. Tas sąrašas paskutinį kartą atnaujintas Komisijos įgyvendinimo sprendimu 2013/741/ES (3);
(3)
į kontinentinio biogeografinio regiono Bendrijos svarbos teritorijų sąrašą įtrauktos teritorijos sudaro tinklo „Natura 2000“, kuris yra labai svarbus Sąjungos biologinės įvairovės apsaugos elementas, dalį. Siekiant toliau plėsti tinklą „Natura 2000“ ir jį dinamiškai pritaikyti, Bendrijos svarbos teritorijų sąrašai yra reguliariai peržiūrimi;
(4)
nuo 2012 m. spalio mėn. valstybės narės pasiūlė į kontinentinio biogeografinio regiono Bendrijos svarbos teritorijų, apibrėžtų Direktyvos 92/43/EEB 1 straipsnyje, sąrašą įtraukti papildomų teritorijų. Valstybės narės taip pat pateikė kontinentinio biogeografinio regiono Bendrijos svarbos teritorijų sąraše nurodytos su teritorijomis susijusios informacijos pakeitimų;
(5)
remiantis sąrašo projektu, kurį Komisija parengė tardamasi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių augalų bei gyvūnų rūšių, reikėtų patvirtinti atnaujintą Bendrijos svarbos teritorijomis laikytinų kontinentinio biogeografinio regiono teritorijų sąrašą. Naujai įtrauktoms teritorijoms taikomos Direktyvos 92/43/EEB 4 straipsnio 4 dalis ir 6 straipsnio 1 dalis;
(6)
pagal Direktyvos 92/43/EEB 11 straipsnį vykdant stebėjimą, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Sąjungos mastu teritorijos įvertintos ir atrinktos remiantis išsamiausia tuo metu turėta informacija;
(7)
kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Be to, žinios apie kai kurių Direktyvos 92/43/EEB I priede nurodytų natūralių buveinių tipų ir kai kurių jos II priede nurodytų rūšių egzistavimą bei paplitimą lieka neišsamios. Todėl negalima teigti, kad tų tipų buveinių ir tų rūšių augalų bei gyvūnų tinklas „Natura 2000“ yra suformuotas;
(8)
siekiant aiškumo ir skaidrumo, Įgyvendinimo sprendimas 2013/741/ES turėtų būti panaikintas;
(9)
Šiame reglamente numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas priede pateiktas aštuntą kartą atnaujintas kontinentinio biogeografinio regiono Bendrijos svarbos teritorijų sąrašas.
2 straipsnis
Įgyvendinimo sprendimas 2013/741/ES panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2014 m. gruodžio 3 d.

Labels: 12
19
20